En 44-årig mand er varetægtsfængslet for drab i Esbjerg - politiken.dk
Danmark 15. sep. 2018 kl. 16.48
En 44-årig mand er lørdag blevet varetægtsfængslet i fire uger. Han er sigtet for drabet på en 76-årig mand i Esbjerg ved brug af stump vold.
Den sigtede nægter sig skyldig. Det oplyser Syd- og Sønderjyllands Politi i en pressemeddelelse.
Politiet har fortalt, at det var en bekendt til manden, der fandt liget og slog alarm.
Betegnelsen 'stump vold' dækker over for eksempel slag, spark og slag med genstande. Ud over 'stump vold' taler retsmedicinere om 'skud' og om 'skarp vold', for eksempel knivstik og snitsår.
Syd- og Sønderjyllands Politi ønsker ikke at oplyse om den mands forbindelse til sagen.
I forbindelse med anholdelsen af den 44-årige, der skete fredag, har politiet foretaget en ransagning af mandens bopæl. Manden bor i Gram, som ligger omkring 50 kilometer sydøst for Esbjerg.